EPISTOLA XLVIII. AD PRIOREM ET FRATRES DE GOLDCLIVE.
Frater G. Glocestriae dictus abbas, dilectis in Christo fratribus domino priori de Goldclive, caeterisque fratribus, salutem et dilectionem.
Paci vestrae et quieti sollicite providens dominus archiepiscopus, vobis istud per me denuntiat, ut prosequendae causae, quam adversus dominum Landaviensem habetis, hac vice operam non detis. Placuit enim serenitati ejus, ut actio ipsa usque ad octavas Epiphaniae, vel ad reditum ejus deinceps differatur, sic tamen ut possessio quae in controversia est, a vobis interim inconcusse possideatur. Dominus enim Landaviensis, sicut scripto suo testatur, hoc idem annuit, et vobis interim pacem se per omnia servaturum , compromittit. Valete, et paternae circa vos gratias reddentes affectioni, ejus per omnia consiliis acquiescite.
(Isai. XXVI)